AFRIKAANSE OPSOMMING: Hierdie tesis gee 'n koste-model vir die vervaardiging van bipolêre plate in Suid- Afrika. Die vervaardigingsmetodes wat oorweeg word, is masjinering deur 'n mikro-freesmasjien en persvorming. Die fokus van hierdie tesis is op persvorming. Die besonderhede van die ontwikkeling en validering van die modelle word beskryf, en daarna word die modelle in besonderhede beskryf. Die resultate van 'n analise wat met die koste-model gedoen is, word daarna gegee, met die oorweging van die verandering van ontwerp-parameters soos die vloeikanaalgrootte en vloeiveld-area, en van die koste van vervaardiging vir beide metodes vir verskeie produksievolumes. Die tesis kom tot die slotsom dat persvorming die voorkeurproses is vir produksievolumes groter as 324 bipolêre plate, met 'n koste wat tot naastenby R140 per plaat daal vir hoë produksievolumes (meer as 5000). Die koste om 1000 plate met persvorming te maak, word op R294 per plaat beraam. 'n Toename in kanaalgrootte gee 'n klein vermindering in die totale koste, terwyl die toename in koste groot is wanneer die vloeiveld-area toeneem.